สถานการณ์น้ำในแม่น้ำเจ้าพระยามีแนวโน้มลดลง กรมชลประทาน เร่งระบายน้ำคลองชัยนาท-ป่าสัก ลดผลกระทบพื้นที่ด้านท้ายน้ำ
นายทวีศักดิ์ ธนเดโชพล รองอธิบดีกรมชลประทาน เปิดเผยหลังลงพื้นที่ติดตามสถานการณ์น้ำในคลองชัยนาท-ป่าสัก และการแก้ไขปัญหาน้ำท่วมในพื้นที่จังหวัดสระบุรีและลพบุรี  ว่า  เนื่องจากอิทธิพลของพายุ เตี้ยนหมู่ เมื่อปลายเดือนกันยายนที่ผ่านมา ส่งผลให้ปริมาณน้ำในคลองชัยนาท-ป่าสักเพิ่มสูงขึ้นอย่างรวดเร็ว ไหลลอดกำแพงกั้นน้ำบริเวณคลองส่งน้ำ 23 ขวา  ชัยนาท-ป่าสักเข้าท่วมพื้นที่บางตำบลในอำเภอบ้านหมอและอำเภอหนองโดน จังหวัดสระบุรีเบื้องต้น โครงการส่งน้ำและบำรุงรักษาเริงราง  ใช้กล่องลวดตาข่ายใส่หินใหญ่(Gabion)  ปิดปากคลองส่งน้ำ 23 ขวา ชัยนาท-ป่าสัก เพื่อลดความแรงของน้ำที่ไหลเข้าคลอง จากนั้นจะทำการปิดรอยรั่วบริเวณกำแพงกั้นน้ำ เพื่อลดผลกระทบที่เกิดขึ้นกับประชาชนโดยเร็วต่อไป ด้านสถานการณ์น้ำท่วมในพื้นที่ฝั่งซ้ายของคลองชัยนาท-ป่าสัก บริเวณพื้นที่อำเภอบ้านหมี่ อำเภอเมือง จังหวัดลพบุรี ปัจจุบันระดับน้ำเริ่มลดลง กลับเข้าสู่ภาวะปกติแล้วบางส่วน ยังคงเหลือพื้นที่บริเวณพื้นที่ลุ่มต่ำทุ่งฝั่งซ้ายคลองชัยนาท-ป่าสัก ที่ยังคงมีน้ำท่วมขังอยู่ กรมชลประทาน ทำการติดตั้งเครื่องสูบน้ำเคลื่อนที่ พร้อมใช้สถานีสูบน้ำริมคลองชัยนาท-ป่าสัก เร่งสูบระบายน้ำออกจากพื้นที่รองอธิบดีกรมชลประทาน กล่าวถึงสถานการณ์น้ำในลุ่มน้ำเจ้าพระยาว่า มีแนวโน้มลดลงอย่างต่อเนื่อง โดยที่สถานี c2 จังหวัดนครสวรรค์ มีปริมาณไหลผ่าน 2,308 ลบ.ม./วินาที กรมชลประทาน ได้ปรับลดการระบายน้ำจากเขื่อนเจ้าพระยาลง เหลือในอัตรา 2,424 ลบ.ม./วินาที พร้อมปรับลดการระบายน้ำจากเขื่อนป่าสักชลสิทธิ์ ลงเหลือ 200 ลบ.ม./วินาที ทำให้ระดับน้ำในแม่น้ำป่าสัก บริเวณท้ายเขื่อนป่าสักชลสิทธิ์ และเขื่อนพระราม6ลดลงอย่างต่อเนื่อง ส่งผลให้การระบายน้ำจากคลองชัยนาท-ป่าสัก ทำได้ดียิ่งขึ้น